Ifølge Aalborg Kommune tyder alt på, at procedurerne blev overholdt, da to børnehavebørn torsdag forsvandt under en udflugt til Thorup Strand.

To børnehavebørn forsvandt torsdag under en udflugt til Thorup Strand. Fire timer senere blev de fundet i god behold af en lokal borger. I Aalborg Kommunes Børne- og Familieafdeling er man overbeviste om, at alle procedurer blev overholdt under udflugten. - Alt tyder på det, men vi skal selvfølgelig have talt den her hændelse grundigt igennem med personale og forældre og det er vi i gang med, siger afdelingschef Hans Christian Mariegaard til TV2 Nord. Samtidig er man fra kommunens side bevidste om, at det kan forekomme at børn "stikker af". - Vi har en linje, der siger at udbryderkonger kan man ikke altid holde på. Heller ikke med hegn eller med vores tilsyn i dagligdagen. Men så skal vi have nogen gode "Hvad gør vi, når det sker" og så skal vi følge dem. Det er det, der er sket her og det er det væsentligste, siger Hans Christian Mariegaard.